hu es hu en hu hu hu hu hu hu hu hu hu hu hu hu hu hbs_lat en pt pl tr en hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en de hu hu hu hu hu hu hu en
Ezt egye, ha ég a gyomra! | Cédrus Patika
Vannak kerülendő ételek és italok? Esetleg vannak, amelyek mérsékelhetik a tüneteket? Mire figyeljen, aki refluxos? Ezekre a kérdésekre kaphat választ cikkünkből.
A legfontosabb az, hogy sose egye túl magát az, aki refluxos. A degeszre pakolt gyomor még egészségeseknél is okozhat gyomortartalom-visszafolyást, a GERD-ben szenvedőknél biztosan kellemetlen panaszokhoz vezet. Fontos a rendszeres, de kis mennyiségű étkezés: a napi ötszöri étkezés több betegség vagy tünetegyüttes esetén is jó hatású, reflux esetén kifejezetten javallott.
Kerülje az erős fűszereket, a savas ételeket, az alkoholt (még az édes, tehát nem savas típusúakat is). Az alkoholnak ugyanis olyan hatása is van, hogy ellazítja a gyomor záróizmát, így könnyebben visszafolyik a nyelőcsőbe a gyomorsav. Ne fogyasszon gyakran (vagy egyszerre nagyobb mennyiségben) citrusféléket, és sajnos a csokoládé sem tesz jót.
A zsíros vagy zsírban (bő olajban) sült ételek szintén okozhatnak problémákat, és savassága miatt a paradicsom alapú ételeket (tehát az ilyen spagetti szószokat vagy a paradicsom alapú pizzát is) érdemes kerülnie.
Nem tesz jót a mentol, valamint fokozza a savtermelést a kávé, a fekete tea, a kóla és minden szénsavas üdítő. Tartózkodjon a cukros italok fogyasztásától is.
Vannak kedvező hatású élelmiszerek is?
Igen, alapvetően a lúgos kémhatású élelmiszerek esnek jól reflux esetén. Panaszcsökkentő hatású lehet a péksütemény, abból is a teljes kiőrlésű. Jót tehetnek a kekszféleségek, a népi gyógymód szerint is kétszersültet vagy kekszet kell rágcsálni, ha ég a gyomrunk – bár ez kétség kívül csak tűzoltásra, a panaszok átmeneti csökkentésére jó.
A gabonaszeletek, gabonapelyhek és müzlik is barátai a refluxosnak. Jólesik és jót is tesznek az élőflórát tartalmazó natúr joghurtok, kefirek, valamint a növényi eredetű “tejtermékek” (szójatej, zabtej) is. Érdekes, hogy a rágózás is jó hatású lehet, mert az így termelődő nyál semlegesíti a gyomorsavat.
A fehérjedús ételek kimondottan kedvező hatásúak reflux esetén – tehát a sovány húsok, sajtok, tejtermékek, minőségi (nem fűszeres) felvágottak, virslik, a tojás, illetve a fehérjében gazdag hüvelyesek jó hatásúak. A természetes táplálkozás híveinek is van egy jó hírünk: a lúgosító hatású élelmiszerek (például ilyen az alga is) hasznosak lehetnek túlzott gyomorsav-termelés esetén.
Reggeli, tízórai, ebéd, uzsonna, vacsora…
Hogyan nézhet ki egy ideális nap a táplálkozás tükrében? Reggelire érdemes valamilyen frissen facsart zöldség- vagy gyümölcslevet inni, de ne legyen se narancslé (maximum a csökkentett savtartalmú), se paradicsomlé. Jót tehet valamilyen gyógytea, illetve a zöld, esetleg fehér tea is. Ha tízóraira gyümölcsöt eszik, részesítse előnyben a kevésbé savas fajtákat (például a banánt). Ehet például müzliszeletet vagy pár szem teljes kiőrlésű kekszet is.
Ebédidőben ne hagyja ki a levest – de kerülje például a paradicsomlevest vagy az erősen savanyú, ecetes leveseket. A lisztes habarású vagy rántásos főzelékek, kenyérrel, főtt krumplival, tésztafélékkel fogyasztható húsok jót tesznek – de ne feledjük, hogy nem szabad túlennünk magunkat! Uzsonnára a tízóraihoz hasonló élelmiszert, vagy valamilyen tejterméket ajánlunk.
A vacsorát pedig időzítsük úgy, hogy lefekvésig maradjon 2-3 óránk emészteni. Fontos az elegendő (körülbelül napi 2 liter) inkább lúgos kémhatású folyadék elfogyasztása is.
Cím: Budapest XX. kerület
Nyáry Pál utca 101.
Internetes és telefonos rendelés feltételei
© 2016 All rights reserved. - sitebuild and design by netDesign